title: Rozhodnutie Dozorného úradu EZVO č. 93/16/COL z 11. mája 2016 Odporúčanie Dozorného úradu EZVO o relevantných trhoch výrobkov a služieb v sektore elektronickej komunikácie podliehajúcich regulácii ex ante v súlade s aktom uvedeným v bode 5cl prílohy XI k Dohode o EHP (smernica Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby), upraveným protokolom 1 k dohode a sektorovými úpravami obsiahnutými v prílohe XI k dohode [2017/608]

text:
               30.3.2017

               SK

               Úradný vestník Európskej únie

               L 84/7

         ROZHODNUTIE DOZORNÉHO ÚRADU EZVO
   č. 93/16/COL
   z 11. mája 2016
   Odporúčanie Dozorného úradu EZVO o relevantných trhoch výrobkov a služieb v sektore elektronickej komunikácie podliehajúcich regulácii ex ante v súlade s aktom uvedeným v bode 5cl prílohy XI k Dohode o EHP (smernica Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby), upraveným protokolom 1 k dohode a sektorovými úpravami obsiahnutými v prílohe XI k dohode [2017/608]
   DOZORNÝ ÚRAD EZVO (1),
   so zreteľom na akt uvedený v bode 5cl prílohy XI k Dohode o EHP, smernicu Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby
       (2) (ďalej len „rámcová smernica“), upravený protokolom 1 k dohode a odvetvovými úpravami obsiahnutými v prílohe XI k tejto dohode, a najmä na jej článok 15 ods. 1,
   so zreteľom na odporúčanie dozorného úradu z 5. novembra 2008 o relevantných trhoch výrobkov a služieb v sektore elektronickej komunikácie umožňujúcich reguláciu ex ante
       (3) (ďalej len „odporúčanie dozorného úradu z roku 2008“) a na usmernenie dozorného úradu pre analýzu trhu a posúdenie významnej trhovej sily (4),
   keďže:

               (1)

               Dňa 9. októbra 2014 Európska komisia (ďalej len „Komisia“) vydala odporúčanie 2014/710/EÚ (5) o relevantných trhoch výrobkov a služieb v sektore elektronických komunikácií podliehajúcich regulácii ex ante v súlade s rámcovou smernicou.

               (2)

               Odporúčanie 2014/710/EÚ je východiskom revízie odporúčania dozorného úradu o relevantných trhoch. Dozorný úrad počas revízie zvolil prístup, podľa ktorého by sa porovnanie vývoja na trhoch malo vykonať vzhľadom na referenčnú hodnotu EHP a nielen s ohľadom na situáciu na trhoch v jednotlivých štátoch EZVO.

               (3)

               Na základe vývoja na trhoch v štátoch EZVO sa zdá, že všeobecne sa fungovanie trhov v oblasti elektronických komunikácií v troch štátoch EZVO pravdepodobne výraznejšie neodchýli (než v jednotlivých členských štátoch EÚ) od priemerného fungovania trhov v Európskej únii alebo v celom EHP.

               (4)

               Cieľom Dohody o EHP je vytvoriť dynamický a homogénny Európsky hospodársky priestor na základe spoločných pravidiel a rovnakých podmienok hospodárskej súťaže (6). Vzhľadom na tento cieľ a uvedené úvahy dozorný úrad prijíma odporúčanie zosúladené s odporúčaním 2014/710/EÚ s cieľom zabezpečiť jednotné uplatňovanie spoločného regulačného rámca a právnu istotu pre zainteresované strany na trhoch v oblasti elektronickej komunikácie v EHP.

               (5)

               Rámcovou smernicou sa vytvára legislatívny rámec sektora elektronických komunikácií, ktorý je okrem iného prejavom snahy reagovať na trendy zbližovania zahrnutím všetkých elektronických komunikačných sietí a služieb do rámca jeho pôsobnosti. Zámerom regulačného rámca je okrem iného postupne obmedziť reguláciu ex ante v tomto sektore, ako sa bude postupne rozvíjať hospodárska súťaž na trhu a nakoniec, aby sa elektronická komunikácia riadila len právnymi predpismi v oblasti hospodárskej súťaže.

               (6)

               V článku 15 rámcovej smernice sa stanovuje, že dozorný úrad po verejnej konzultácii a konzultácii s národnými regulačnými orgánmi v štátoch EZVO prijme odporúčanie o relevantných trhoch výrobkov a služieb.

               (7)

               V súlade s uvedeným zámerom je účelom tohto odporúčania určiť tie trhy výrobkov a služieb, na ktorých možno ustanoviť reguláciu ex ante v súlade s článkom 15 ods. 1 rámcovej smernice. Cieľom každého regulačného zásahu ex ante je v konečnom dôsledku zabezpečiť výhody pre koncových používateľov vytvorením efektívnej a udržateľnej hospodárskej súťaže na maloobchodných trhoch. Je pravdepodobné, že národné regulačné orgány postupne maloobchodné trhy zaradia medzi trhy s hospodárskou súťažou aj keď nebude existovať regulácia na veľkoobchodnej úrovni, najmä vzhľadom na očakávané zlepšenia v oblasti inovácií a hospodárskej súťaže.

               (8)

               Vymedzenie relevantných trhov sa môže časom meniť v dôsledku vývoja charakteristík výrobkov a služieb a zmien týkajúcich sa možností zastupiteľnosti dopytu a ponuky. Keďže odporúčanie dozorného úradu z roku 2008 je platné už viac ako sedem rokov, je vhodné je ho revidovať na základe vývoja na trhu, ku ktorému od jeho prijatia došlo. Týmto odporúčaním sa preto nahrádza odporúčanie dozorného úradu z roku 2008 a uvádzajú sa v ňom usmernenia pre národné regulačné orgány na účely najbližších preskúmaní trhu.

               (9)

               V článku 15 ods. 1 rámcovej smernice sa od dozorného úradu vyžaduje, aby určil trhy v sektore elektronických komunikácií, ktorých charakteristiky by mohli byť dôvodom na stanovenie regulačných povinností v súlade so zásadami právnych predpisov v oblasti hospodárskej súťaže. Zásady právnych predpisov v oblasti hospodárskej súťaže sa preto v tomto odporúčaní využívajú na vymedzenie trhov výrobkov v sektore elektronických komunikácií.

               (10)

               V súlade s článkom 15 ods. 3 rámcovej smernice majú národné regulačné orgány v súlade s právnymi predpismi v oblasti hospodárskej súťaže určiť relevantné trhy vhodné na tento účel vzhľadom na vnútroštátnu situáciu, najmä relevantné geografické trhy na svojom území, a to s maximálnym zreteľom na toto odporúčanie.

               (11)

               V súlade s článkom 16 ods. 3 rámcovej smernice sa regulačné povinnosti ex ante stanovujú len pre trhy bez efektívnej hospodárskej súťaže. Podľa vysvetlenia v odôvodnení 27 smernice ide o trhy, kde existuje jeden podnik alebo viaceré podniky s významným vplyvom na trhu a kde opravné opatrenia v rámci právnych predpisov v oblasti hospodárskej súťaže platné pre daný štát a EHP samy osebe nepostačujú na odstránenie zisteného problému v oblasti hospodárskej súťaže. Okrem toho by analýza efektívnej hospodárskej súťaže mala zahŕňať aj analýzu toho, či bude na danom trhu perspektívne hospodárska súťaž, a teda či je chýbajúca efektívna hospodárska súťaž trvalým javom.

               (12)

               Pre dozorný úrad aj národné regulačné orgány je východiskom identifikácie veľkoobchodných trhov, ktoré podliehajú regulácii ex ante, analýza zodpovedajúcich maloobchodných trhov. Táto analýza na úrovni maloobchodných trhov sa vykonáva s ohľadom na zastupiteľnosť na strane dopytu a podľa situácie aj na strane ponuky z hľadiska budúceho vývoja v danom období. Pri určovaní relevantných trhov v súlade s článkom 15 ods. 3 rámcovej smernice by národné regulačné orgány mali určiť geografickú oblasť, v ktorej sú podmienky hospodárskej súťaže podobné alebo dostatočne homogénne a ktorú možno odlíšiť od susedných oblastí, v ktorých sú prevládajúce podmienky hospodárskej súťaže zreteľne odlišné, a to s osobitným dôrazom na otázku, či potenciálny prevádzkovateľ s významným vplyvom na trhu koná jednotne v celej svojej sieťovej oblasti alebo či čelí podstatne odlišným podmienkam hospodárskej súťaže do takej miery, že to obmedzuje jeho činnosti v niektorých oblastiach, ale v iných nie.

               (13)

               Malo by sa tiež posúdiť, či sa na maloobchodných trhoch dosiahne efektívna hospodárska súťaž v budúcnosti aj v prípade, že pri zistení významného vplyvu na trhu nebude existovať žiadna regulácia. Na druhej strane by sa v analýze mali zohľadniť účinky iných druhov regulácie, ktoré sa v danom období vzťahuje na relevantné maloobchodné a súvisiace veľkoobchodné trhy.

               (14)

               Pri vykonávaní analýzy trhu podľa článku 16 rámcovej smernice by sa posúdenie trhu malo vykonať z hľadiska budúceho vývoja a malo by sa vychádzať zo súčasných podmienok na trhu. Pri analýze by sa malo posúdiť, či bude na predmetnom trhu perspektívne hospodárska súťaž a či by prípadná neexistencia hospodárskej súťaže bola trvalá, a to s ohľadom na očakávaný alebo predvídateľný vývoj trhu (7).

               (15)

               Ak na maloobchodnom trhu nemôže z hľadiska budúceho vývoja existovať efektívna hospodárska súťaž bez regulácie ex ante, mal by sa posúdiť zodpovedajúci veľkoobchodný trh, resp. trhy podliehajúce regulácii ex ante v súlade s článkom 16 rámcovej smernice. Pri analýze veľkosti a trhovej sily zodpovedajúceho veľkoobchodného trhu, resp. trhov s cieľom určiť, či na nich existuje efektívna hospodárska súťaž, by sa mali zohľadniť priame a nepriame obmedzenia hospodárskej súťaže bez ohľadu na to, či tieto obmedzenia vyplývajú z elektronických komunikačných sietí, elektronických komunikačných služieb alebo iných druhov služieb alebo aplikácií, ktoré sú porovnateľné z hľadiska koncových používateľov (8). Na druhej strane, ak pri chýbajúcej veľkoobchodnej regulácii ex ante na zodpovedajúcom relevantnom trhu, resp. trhoch bude z hľadiska budúceho vývoja existovať na predmetnom maloobchodnom trhu efektívna hospodárska súťaž, národný regulačný orgán by malo na základe toho dospieť k záveru, že na veľkoobchodnej úrovni už regulácia nie je potrebná. V takom prípade by sa zodpovedajúce relevantné veľkoobchodné trhy mali posúdiť z hľadiska zrušenia regulácie ex ante. Ak sú veľkoobchodné trhy navzájom vertikálne prepojené v dodávateľskom reťazci, veľkoobchodný trh, ktorý sa má analyzovať ako prvý, je ten, ktorý je vzhľadom na dotknutý maloobchodný trh najvyššie postavený.

               (16)

               Veľkoobchodné trhy uvedené v prílohe môžu mať také znaky, ktoré opodstatňujú reguláciu ex ante, pretože celkovo spĺňajú tri kumulatívne kritériá uvedené ďalej, ktoré sa takisto používajú na identifikáciu trhov podliehajúcich regulácii ex ante v predchádzajúcich verziách odporúčania. Prvým kritériom je existencia podstatných a trvalých prekážok vstupu. Vzhľadom na dynamický charakter a fungovanie trhov elektronických komunikácií je však pri analýze budúceho vývoja na určenie relevantných trhov pre možnú reguláciu ex ante potrebné brať do úvahy i možnosti prekonania prekážok vstupu v príslušnom časovom rámci. Druhým kritériom sa skúma, či štruktúra trhu smeruje k efektívnej hospodárskej súťaži v príslušnom časovom rámci. Uplatňovanie tohto kritéria zahŕňa preskúmanie stavu hospodárskej súťaže založenej na infraštruktúre a inej hospodárskej súťaže, ktoré bránia vstupu. Tretie kritérium je splnené vtedy, keď samotným uplatňovaním právnych predpisov o hospodárskej súťaži nemožno primerane reagovať na príslušné zlyhanie, resp. zlyhania trhu. Hlavné ukazovatele, ktoré treba brať do úvahy pri posudzovaní prvého a druhého kritéria, sú podobné ukazovateľom skúmaným v rámci analýzy budúceho vývoja trhu v záujme zistenia existencie významného vplyvu na trhu. Ide najmä o ukazovatele prekážok vstupu v prípade chýbajúcej regulácie (vrátane rozsahu utopených nákladov), štruktúry trhu, výsledky trhu a trhovej dynamiky vrátane ukazovateľov ako podiely a trendy na trhu, trhové ceny a trendy a rozsah a pokrytie konkurenčných sietí alebo infraštruktúr.

               (17)

               Pokiaľ ide o prvé kritérium, na účely tohto odporúčania sú dôležité dva druhy prekážok vstupu: štrukturálne prekážky a právne alebo regulačné prekážky. Štrukturálne prekážky vstupu vyplývajú z prvotných nákladov alebo z podmienok dopytu, ktoré vytvárajú asymetrické podmienky pre súčasných a nových účastníkov, čo znemožňuje alebo bráni novým účastníkom vstúpiť na trh. Podstatné štrukturálne prekážky napríklad môžu existovať, ak sú pre trh príznačné absolútne nákladové výhody, veľké úspory z rozsahu a/alebo úspory zo sortimentu, obmedzenia kapacity a vysoké utopené náklady. Súvisiaca štrukturálna prekážka môže vzniknúť aj v prípade, keď si poskytovanie služby vyžaduje sieťový komponent, ktorý nemožno technicky zduplikovať alebo ho možno zduplikovať, no náklady na výrobu duplikátu sú pre konkurentov ekonomicky nevýhodné.

               (18)

               Právne alebo regulačné prekážky nevyplývajú z ekonomických podmienok, ale sú dôsledkom legislatívnych, administratívnych alebo iných opatrení, ktoré majú priamy účinok na podmienky vstupu a/alebo na postavenie operátorov na relevantnom trhu. Príkladom právnych alebo regulačných prekážok sťažujúcich vstup alebo brániacich vstupu na trh je obmedzenie počtu podnikateľských subjektov, ktoré majú prístup k frekvenciám na poskytovanie základných služieb. Inými príkladmi právnych alebo regulačných prekážok sú cenové kontroly alebo iné opatrenia týkajúce sa cien zavedené pre podnikateľské subjekty, ktoré vplývajú nielen na vstup, ale aj na postavenie podnikateľských subjektov na trhu. Právne alebo regulačné prekážky, ktoré možno pravdepodobne odstrániť v príslušnom období, by sa za bežných okolností nemali v zmysle prvého kritéria považovať za prekážku vstupu.

               (19)

               Prekážky vstupu sa takisto môžu stať menej podstatnými vzhľadom na trhy, ktoré sa rozvíjajú prostredníctvom inovácií a vyznačujú nepretržitým technickým pokrokom. Konkurenčný tlak na takýchto trhoch často vyplýva z hrozby možných inovácií od potenciálnych konkurentov, ktorí v súčasnosti na trhu nie sú. Na trhoch rozvíjajúcich sa inováciami môže dynamická alebo dlhodobá hospodárska súťaž prebiehať medzi firmami, ktoré nemusia byť nevyhnutne konkurentmi na jestvujúcom „statickom“ trhu. Toto odporúčanie sa vzťahuje na trhy, na ktorých sa očakáva, že prekážky budú v dohľadnom čase pretrvávať. Pri určovaní pravdepodobnosti pretrvania prekážok vstupu bez regulačného zásahu treba preskúmať, či sa v odvetví uskutočnili časté a úspešné vstupy a či tieto vstupy boli alebo budú neskôr dostatočne rýchle a trvalé, aby dokázali obmedziť vplyv na trhu. Relevantnosť prekážok vstupu bude okrem iného závisieť od minimálneho účinného rozsahu výkonu a utopených nákladov.

               (20)

               Aj na trhu, ktorý sa vyznačuje podstatnými prekážkami vstupu, môžu iné štrukturálne faktory spôsobiť, že na ňom v príslušnom časovom horizonte vznikne účinná hospodárska súťaž. Z tendencie vývoja smerujúceho k efektívnej hospodárskej súťaži v rámci druhého kritéria vyplýva, že trh dosiahne stav efektívnej hospodárskej súťaže bez zavedenia regulácie ex ante buď počas obdobia preskúmania alebo po tomto období za predpokladu, že počas obdobia preskúmania sa poskytnú jasné dôkazy existencie pozitívnej dynamiky na trhu. Na dynamiku trhu môže pôsobiť napríklad technologický rozvoj alebo zbližovanie výrobkov a trhov, čo môže viesť k vzniku konkurenčného tlaku medzi prevádzkovateľmi pôsobiacimi na trhoch s inými výrobkami. Môže ísť napríklad o trhy s obmedzeným, ale postačujúcim počtom podnikateľských subjektov, ktoré majú odlišné nákladové štruktúry a čelia cenovej pružnosti trhového dopytu. Na trhu môže byť aj nadbytočná kapacita, ktorá by za normálnych okolností umožnila konkurenčným firmám veľmi rýchlo rozširovať výrobu v reakcii na akékoľvek zvýšenie cien. Na takýchto trhoch môže časom dôjsť k zmene podielov na trhu a/alebo k poklesu cien.

               (21)

               Tretie kritérium slúži na posúdenie primeranosti nápravných opatrení, ktoré možno uložiť podľa právnych predpisov v oblasti hospodárskej súťaže na riešenie identifikovaných pretrvávajúcich zlyhaní trhu, najmä vzhľadom na to, že regulačné povinnosti ex ante môžu účinne brániť porušeniam pravidiel hospodárskej súťaže. Zásahy v podobe právnych predpisov v oblasti hospodárskej súťaže budú pravdepodobne nedostatočné napríklad vtedy, keď požiadavky na dosiahnutie súladu zásahu s cieľom napraviť pretrvávajúce zlyhanie, resp. zlyhania trhu sú rozsiahle alebo keď sú nevyhnutné časté a/alebo včasné zásahy. Regulácia ex ante by sa preto mala považovať za vhodný doplnok právnych predpisov v oblasti hospodárskej súťaže, keď tieto predpisy samotné nestačia na primerané riešenie zisteného pretrvávajúceho zlyhania, resp. zlyhaní trhu.

               (22)

               Uplatnením uvedených troch kumulatívnych kritérií by sa mal obmedziť počet trhov v sektore elektronických komunikácií, na ktorých je zavedená povinnosť regulácie ex ante, a tým by sa malo prispieť k jednému zo zámerov regulačného rámca postupne s rozvojom hospodárskej súťaže na trhu znížiť počet pravidiel ex ante špecifických pre daný sektor. Nesplnenie niektorého z uvedených troch kritérií by malo znamenať, že určený trh by sa nemal považovať za trh podliehajúci regulácii ex ante.

               (23)

               Regulácia ex ante zavedená na veľkoobchodnej úrovni by sa mala považovať za dostatočnú na riešenie potenciálnych problémov hospodárskej súťaže na súvisiacom odberateľskom trhu, resp. trhoch. Odberateľský trh by mal byť predmetom regulácie ex ante, len ak hospodárska súťaž na tomto trhu stále vykazuje významný vplyv na trhu aj napriek tomu, že sa na súvisiacom dodávateľskom veľkoobchodnom trhu, resp. trhoch uplatňuje regulácia ex ante. Vzhľadom na pokrok v oblasti hospodárskej súťaže dosiahnutý vďaka regulácii sa v tomto odporúčaní identifikujú iba relevantné trhy na veľkoobchodnej úrovni. Predpokladá sa, že ich reguláciou možno riešiť nedostatok efektívnej hospodárskej súťaže na veľkoobchodnej úrovni, ktorý je príčinou zistených zlyhaní trhu na súvisiacich maloobchodných trhoch. Pokiaľ národný regulačný orgán napriek tomu preukáže, že zásahy v oblasti veľkoobchodného trhu boli neúspešné, na relevantný maloobchodný trh sa môže vzťahovať regulácia ex ante za predpokladu, že národný regulačný orgán skonštatoval splnenie uvedeného testu troch kritérií predpísaného v tomto odporúčaní.

               (24)

               Trhy uvedené v prílohe boli určené na základe troch kumulatívnych kritérií uvedených vyššie. Národné regulačné orgány by mali vychádzať z predpokladu, že uvedené tri kritériá na týchto trhoch boli splnené. Ak však národný regulačný orgán dospeje k záveru, že bez regulácie na veľkoobchodnej úrovni vykazuje vymedzený maloobchodný trh, resp. trhy udržateľnú hospodársku súťaž, mal by takisto dôjsť k záveru, že regulácia ex ante na veľkoobchodnej úrovni už nie je potrebná.

               (25)

               Národný regulačný orgán môže aj napriek uvedeným skutočnostiam považovať za vhodné na základe špecifických vnútroštátnych podmienok vykonať v prípade trhov uvedených v prílohe vlastný test troch kritérií. Národný regulačný orgán môže dospieť k záveru, že test troch kritérií vo vnútroštátnych podmienkach je alebo nie je splnený. Ak test troch kritérií nie je splnený na konkrétnom trhu uvedenom v odporúčaní, národný regulačný orgán by nemal na tomto trhu ukladať regulačné povinnosti.

               (26)

               Národné regulačné orgány môžu identifikovať aj iné trhy než tie, ktoré sú uvedené v tomto odporúčaní, a uplatniť na nich test troch kritérií. Najmä ak národné regulačné orgány, potom ako dospeli k záveru, že v dôsledku chýbajúcej regulácie ex ante neexistuje na maloobchodnom trhu efektívna hospodárska súťaž, majú v úmysle regulovať zodpovedajúci veľkoobchodný trh, resp. trhy a tento trhy, resp. tieto trhy sa neuvádzajú v odporúčaní, mali by vždy vykonať test troch kritérií. V takom prípade je veľkoobchodný trh, ktorý sa má analyzovať ako prvý, ten, ktorý je vzhľadom na dotknutý maloobchodný trh najvyššie postavený vo vertikálnom dodávateľskom reťazci. Národný regulačný orgán by mal vykonať postupnú analýzu trhov nadväzujúcich na regulovaný dodávateľský trh s cieľom zistiť, či by na nich existovala efektívna hospodárska súťaž v prípade regulácie vyššie postavených trhov až po samotný maloobchodný trh, resp. trhy.

               (27)

               Národné regulačné orgány by mali uplatniť test troch kritérií na trhy uvedené v prílohe k odporúčaniu dozorného úradu zo 14. júla 2004 o relevantných trhoch v sektore elektronických komunikácií podliehajúcich regulácii ex ante
                   (9) a k odporúčaniu dozorného úradu z roku 2008, ktoré už nie sú uvedené v prílohe k tomuto odporúčaniu, ktoré sa však v súčasnosti regulujú vzhľadom na vnútroštátne okolnosti, a to s cieľom posúdiť, či na základe týchto vnútroštátnych okolností by tieto trhy naďalej mali podliehať regulácii ex ante.

               (28)

               Vznikajúce trhy by v súlade s rámcovou smernicou nemali podliehať neprimeraným regulačným povinnostiam ex ante ani v prípade, keď podnikom, ktoré boli na trhu prvé, môžu z tohto postavenia plynúť výhody. Za vznikajúce trhy sa považujú trhy výrobkov alebo služieb, pri ktorých je vzhľadom na ich originalitu veľmi ťažké predvídať podmienky dopytu alebo vstupu na trh a podmienky ponuky, a teda je tiež náročné použiť test troch kritérií. Účelom nezavádzania neprimeraných regulačných povinností ex ante pre vznikajúce trhy je propagovať inovácie, ako sa vyžaduje v článku 8 rámcovej smernice, a súčasne zabrániť uzavretiu týchto trhov vedúcim podnikateľským subjektom, ako sa uvádza aj v usmernení dozorného úradu pre analýzu trhu a posúdenie významnej trhovej sily (10). Postupné zlepšovanie existujúcej infraštruktúry sietí má len výnimočne za následok vznik nových trhov. Nedostatočnú zameniteľnosť výrobku treba určiť z hľadiska dopytu aj ponuky pred tým, ako sa dospeje k záveru, že výrobok nie je súčasťou existujúceho trhu. Vznikanie nových maloobchodných služieb môže podnietiť vznik nového odvodeného veľkoobchodného trhu v prípade, že takéto maloobchodné služby nemožno poskytovať prostredníctvom existujúcich veľkoobchodných výrobkov.

               (29)

               Národné regulačné orgány sprístupnia dozornému úradu a iným národným regulačným orgánom štátov EHP výsledky uplatňovania testu troch kritérií vykonaného v súlade s týmto odporúčaním a patriaceho do rozsahu pôsobnosti článku 7 ods. 3 rámcovej smernice. Neinformovanie o návrhu opatrenia, ktoré ovplyvňuje obchod medzi štátmi EZVO, ako sa uvádza v odôvodnení 38 rámcovej smernice, môže mať za následok konanie vo veci porušenia právnych predpisov proti dotknutému štátu EZVO.

               (30)

               Medzi trhmi uvedenými v prílohe k odporúčaniu sa už neuvádzajú dva trhy, ktoré boli uvedené v odporúčaní dozorného úradu z roku 2008 (trhy 1 a 2), keďže už nespĺňajú test troch kritérií. Keďže členské štáty EZVO sa môžu do určitej miery líšiť v rýchlosti očakávaného a predvídateľného vývoja na trhu, čo potvrdzujú zistenia na úrovni EHP, špecifickými vnútroštátnymi okolnosťami možno odôvodniť možné zistenia národného regulačného orgánu, podľa ktorých na trhu 1 z odporúčania dozorného úradu z roku 2008 alebo na iných maloobchodných trhoch súvisiacich s trhom 2 z odporúčania dozorného úradu z roku 2008 ešte z perspektívy budúceho vývoja neexistuje efektívna hospodárska súťaž bez náležitých a primeraných nápravných opatrení na veľkoobchodnej úrovni. Národné regulačné orgány by tak mohli odôvodniť zachovanie regulačnej intervencie ex ante na veľkoobchodnej úrovni za predpokladu, že test troch kritérií je splnený za príslušných vnútroštátnych okolností na ďalšie obdobie preskúmania. Ostatné trhy z odporúčania dozorného úradu z roku 2008 si stále vyžadujú reguláciu ex ante, hoci hranice trhov 4, 5 a 6 z odporúčania dozorného úradu z roku 2008 sa nanovo vymedzili. Národné regulačné orgány pri vymedzovaní týchto trhov zohľadňujú svoje vnútroštátne podmienky.

               (31)

               Toto odporúčanie bolo predmetom verejnej konzultácie a konzultácie s národnými regulačnými orgánmi a ostatnými vnútroštátnymi orgánmi v štátoch EZVO (11),

         TÝMTO ODPORÚČA:

               1.

               Pri určovaní relevantných trhov na základe vnútroštátnych okolností v súlade s článkom 15 ods. 3 rámcovej smernice by mali národné regulačné orgány analyzovať trhy výrobkov a služieb uvedené v prílohe.

               2.

               Pri určovaní trhov, ktoré nie sú uvedené v prílohe, by národné regulačné orgány mali preukázať a dozorný úrad by mal overiť, že sú kumulatívne splnené tieto tri kritériá:

                           a)

                           prítomnosť významných a neprechodných štrukturálnych, právnych alebo regulačných prekážok vstupu;

                           b)

                           štruktúra trhu, ktorá v príslušnom časovom rámci nesmeruje k efektívnej hospodárskej súťaži, pričom sa zohľadní stav hospodárskej súťaže založenej na infraštruktúre a inej hospodárskej súťaže, ktorý vytvára prekážky vstupu;

                           c)

                           samotné právne predpisy v oblasti hospodárskej súťaže nie sú postačujúce na primerané riešenie zistených zlyhaní trhu.

               3.

               Pri zvažovaní toho, či niektorý z trhov uvedených v prílohe nepodlieha regulácii ex ante v špecifických vnútroštátnych podmienkach, by národné regulačné orgány mali preukázať a dozorný úrad overiť, že aspoň jedno z troch kritérií uvedených v bode 2 nie je splnené.

               4.

               Národné regulačné orgány by mali zvážiť všetky významné obmedzenia hospodárskej súťaže bez ohľadu na to, či sa za zdroje týchto obmedzení považujú elektronické komunikačné siete, elektronické komunikačné služby alebo iné druhy služieb alebo aplikácií, ktoré sú porovnateľné z hľadiska koncového používateľa.

               5.

               Toto odporúčanie sa nedotýka vymedzenia trhových pojmov, výsledkov trhovej analýzy a regulačných povinností prijatých národnými regulačnými orgánmi v súlade s článkom 15 ods. 3 a článkom 16 rámcovej smernice pred dňom prijatia tohto odporúčania.

               6.

               Toto odporúčanie je určené štátom EZVO.

      V Bruseli 11. mája 2016

            Za Dozorný úrad EZVO

         Sven Erik SVEDMAN

            predseda

         Frank BÜCHEL

            člen kolégia

      (1)  Ďalej len „dozorný úrad“.

      (2)  Ú. v. ES L 108, 24.4.2002, s. 33.

      (3)  Odporúčanie Dozorného orgánu EZVO z 5. novembra 2008 o relevantných trhoch výrobkov a služieb v sektore elektronickej komunikácie umožňujúcich reguláciu ex ante v súlade s aktom uvedeným v bode 5cl prílohy XI k Dohode o EHP (smernica Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby), upraveným protokolom č. 1 k dohode a sektorovými úpravami uvedenými v prílohe XI k dohode (Ú. v. EÚ C 156, 9.7.2009, s. 18 a dodatok EHP č. 36, 9.7.2009, s. 1).

      (4)  Usmernenie Dozorného orgánu EZVO zo 14. júla 2004 pre analýzu trhu a posúdenie významnej trhovej sily podľa regulačného rámca pre elektronické komunikačné siete a služby uvedeného v prílohe XI Dohody o Európskom hospodárskom priestore (Ú. v. EÚ C 101, 27.4.2006, s. 1 a dodatok EHP č. 21, 27.4.2006, s. 1), ďalej len „usmernenie dozorného úradu pre analýzu trhu a posúdenie významnej trhovej sily“.

      (5)  Odporúčanie Komisie 2014/710/EÚ 9. októbra 2014 o relevantných trhoch výrobkov a služieb v sektore elektronických komunikácií podliehajúcich regulácii ex ante v súlade so smernicou Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby (Ú. v. EÚ L 295, 11.10.2014, s. 79).

      (6)  Odôvodnenie 4 v preambule k Dohode o Európskom hospodárskom priestore.

      (7)  Bod 20 usmernení dozorného úradu pre analýzu trhu a posúdenie významnej trhovej sily. Pozri poznámku pod čiarou č. 4.

      (8)  Napríklad ide o služby OTT („over the top“), ktoré síce v súčasnosti nemožno považovať za priame náhrady služieb poskytovaných poskytovateľmi elektronických komunikačných služieb, no je pravdepodobné, že výsledkom technologického vývoja bude ich nepretržitý rast v nasledujúcich rokoch.

      (9)  Odporúčanie Dozorného úradu EZVO zo 14. júla 2004 o príslušných trhoch výrobkov a služieb v sektore elektronickej komunikácie umožňujúcich reguláciu ex ante v súlade s aktom uvedeným v bode 5cl prílohy XI k Dohode o EHP (smernica Európskeho parlamentu a Rady 2002/21/ES o spoločnom regulačnom rámci pre elektronické komunikačné siete a služby) začleneným do Dohody o Európskom hospodárskom priestore, prijaté rozhodnutím 194/04/COL.

      (10)  Pozri poznámku pod čiarou č. 4.

      (11)  Konzultácie prebiehali od 4. februára do 18. marca 2016.

      PRÍLOHA

                  Trh 1

                  :

                  Veľkoobchodné služby ukončenia volania v individuálnych verejných telefónnych sieťach poskytované v pevnom umiestnení

                  Trh 2

                  :

                  Veľkoobchodné služby ukončenia hlasového volania v individuálnych mobilných sieťach

                  Trh 3

                  :

                              a)

                              Veľkoobchodné služby lokálneho prístupu poskytované v pevnom umiestnení

                              b)

                              Veľkoobchodné služby centrálneho prístupu poskytované v pevnom umiestnení pre výrobky určené na hromadný trh

                  Trh 4

                  :

                  Veľkoobchodné služby vysokokvalitného prístupu poskytované v pevnom umiestnení


title: Rozhodnutie Politického a bezpečnostného výboru EUJUST LEX/1/2006 z  13. júna 2006  o predĺžení mandátu vedúceho misie integrovanej misie Európskej únie pre oblasť právneho štátu v Iraku, EUJUST LEX

text:
               30.6.2006

               SK

               Úradný vestník Európskej únie

               L 176/111

      ROZHODNUTIE POLITICKÉHO A BEZPEČNOSTNÉHO VÝBORU EUJUST LEX/1/2006
   z 13. júna 2006
   o predĺžení mandátu vedúceho misie integrovanej misie Európskej únie pre oblasť právneho štátu v Iraku, EUJUST LEX
   (2006/449/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na tretí odsek jej článku 25,
   so zreteľom na jednotnú akciu Rady 2005/190/SZBP zo 7. marca 2005 o integrovanej misii Európskej únie pre oblasť právneho štátu v Iraku, EUJUST LEX (1), a najmä na jej článok 11 ods. 2,
   keďže:

               (1)

               Článok 9 ods. 1 jednotnej akcie 2005/190/SZBP ustanovuje, že Rada splnomocňuje Politický a bezpečnostný výbor, aby prijal príslušné rozhodnutia v súlade s článkom 25 zmluvy vrátane rozhodnutia vymenovať vedúceho misie na návrh generálneho tajomníka/vysokého splnomocnenca.

               (2)

               Politický a bezpečnostný výbor 8. marca 2005 prijal rozhodnutie EUJUST LEX 1/2005 (2) o vymenovaní pána Stephena WHITEA za vedúceho misie integrovanej misie EÚ pre oblasť právneho štátu v Iraku, EUJUST LEX. Platnosť tohto rozhodnutia končí 30. júna 2006.

               (3)

               Rada 12. júna 2006 prijala jednotnú akciu 2006/413/SZBP o predĺžení integrovanej misie pre oblasť právneho štátu v Iraku, EUJUST LEX, na obdobie ďalších 18 mesiacov.

               (4)

               Generálny tajomník/vysoký splnomocnenec navrhol predĺženie mandátu pána Stephena WHITEA ako vedúceho misie integrovanej misie pre oblasť právneho štátu v Iraku, EUJUST LEX, do konca misie.

               (5)

               Mandát pána Stephena WHITEA, vedúceho misie integrovanej misie pre oblasť právneho štátu v Iraku, EUJUST LEX, by sa mal preto predĺžiť do konca trvania misie,

         ROZHODLA TAKTO:
   Článok 1
   Mandát pána Stephena WHITEA ako vedúceho misie integrovanej misie Európskej únie pre oblasť právneho štátu v Iraku, EUJUST LEX, sa týmto predlžuje do konca misie.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa do konca trvania integrovanej misie Európskej únie pre oblasť právneho štátu v Iraku, EUJUST LEX.

      V Bruseli 13. júna 2006

            Za Politický a bezpečnostný výbor

            predseda

         F. J. KUGLITSCH

      (1)  Ú. v. EÚ L 62, 9.3.2005, s. 37. Jednotná akcia zmenená, doplnená a predĺžená jednotnou akciou 2006/413/SZBP (Ú. v. EÚ L 163, 15.6.2006, s. 17).

      (2)  Ú. v. EÚ L 72, 18.3.2005, s. 29.


title: Rozhodnutie Rady z 19. júla 1999, ktoré mení a dopĺňa spoločnú pozíciu 96/184/SZBP týkajúcu sa vývozu zbraní do bývalej Juhoslávie

text:
Dôležité právne oznámenie

|

31999D0481

Úradný vestník L 188 , 21/07/1999 S. 0003 - 0003

		Rozhodnutie Radyz 19. júla 1999,ktoré mení a dopĺňa spoločnú pozíciu 96/184/SZBP týkajúcu sa vývozu zbraní do bývalej Juhoslávie(1999/481/SZBP)RADA EURÓPSKEJ ÚNIE,so zreteľom na Zmluvu o Európskej únii a najmä na jej článok 15,keďže:(1) Rada dňa 26. februára 1996 prijala spoločnú pozíciu 96/184/SZBP týkajúcu sa vývozu zbraní do bývalej Juhoslávie [1], ktorá bola zmenená a doplnená rozhodnutím Rady 98/498/SZBP [2].(2) Táto spoločná pozícia by sa mala aktualizovať vzhľadom na zmeny v medzinárodnej armádnej prítomnosti v Bosne, najmä na rozmiestnenie stabilizačných síl (SFOR).(3) Aby sa dosiahlo upokojenie a stabilizácia v Bosne a Hercegovine, presuny krátkych zbraní policajným zložkám by nemali podliehať embargu,SA ROZHODLA TAKTO:Článok 1Týmto sa mení a dopĺňa spoločné stanovisko 96/184/SZBP takto:1. Bod 2 i) sa nahrádza takto:"i) počas obdobia rozmiestnenia SFOR, ako aj iných operácií, ktoré zahŕňajú IPTF, bude embargo EÚ na zbrane, bojové prostriedky a vojenskú výstroj [3] zachované voči Bosne a Hercegovine, Chorvátsku a Juhoslovanskej federatívnej republike.Presúvanie vybavenia potrebného na odmínovacie aktivity a presúvanie ručných palebných zbraní policajným zložkám v Bosne a Hercegovine nie sú zahrnuté v embargu. Štáty informujú Radu o týchto presunoch."2. Bod 3 sa nahrádza takto:"3. Táto spoločná pozícia sa preskúma pred ukončením rozmiestnenia SFOR."Článok 2Toto rozhodnutie nadobudne platnosť v deň jeho prijatia.Článok 3Toto rozhodnutie bude uverejnené v úradnom vestníku.V Bruseli 19. júla 1999Za RadupredsedaT. Halonen[1] Ú. v. ES L 58, 7.3.1996, s. 1.[2] Ú. v. ES L 225, 12.8.1998, s. 1.[3] Uvedené embargo zahŕňa zbrane určené na zabíjanie a ich náboje, platformy so zbraňami, platformy bez zbraní, pomocnú výzbroj, ako sú uvedené v embargu ES z 8. a 9. júla 1991. Toto embargo tiež zahŕňa náhradné diely, opravy, presúvanie armádnej techniky a zmluvy, ktoré boli podpísané pred zavedením embarga.--------------------------------------------------


title: 2012/606/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu spoločného podniku Čisté nebo za rozpočtový rok 2010

text:
               17.10.2012

               SK

               Úradný vestník Európskej únie

               L 286/313

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu spoločného podniku Čisté nebo za rozpočtový rok 2010
   (2012/606/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku Čisté nebo za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky spoločného podniku Čisté nebo za rozpočtový rok 2010 spolu s odpoveďami spoločného podniku (1),

               —

               so zreteľom na odporúčanie Rady z 21. februára 2012 (06086/2012 – C7-0050/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo (3), a najmä na jeho článok 11 ods. 4,

               —

               so zreteľom na rozpočtové pravidlá spoločného podniku Čisté nebo prijaté rozhodnutím jeho správnej rady 7. novembra 2008,

               —

               so zreteľom na stanovisko č. 2/2011 k rozpočtovým pravidlám spoločného podniku Čisté nebo, ktoré vydal Dvor audítorov 8. februára 2011,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0115/2012),

               1.

               udeľuje výkonnému riaditeľovi spoločného podniku Čisté nebo absolutórium za plnenie rozpočtu spoločného podniku za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi spoločného podniku Čisté nebo, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 368, 16.12.2011, s. 8.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 30, 4.2.2008, s. 1.

      (4)  Ú. v. ES L 357, 31.12.2002, s. 72.
    ---documentbreak---

               17.10.2012

               SK

               Úradný vestník Európskej únie

               L 286/314

         UZNESENIE EURÓPSKEHO PARLAMENTU
   z 10. mája 2012
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu spoločného podniku Čisté nebo za rozpočtový rok 2010
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku Čisté nebo za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky spoločného podniku Čisté nebo za rozpočtový rok 2010 spolu s odpoveďami spoločného podniku (1),

               —

               so zreteľom na odporúčanie Rady z 21. februára 2012 (06086/2012 – C7-0050/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo (3), a najmä na jeho článok 11 ods. 4,

               —

               so zreteľom na rozpočtové pravidlá spoločného podniku Čisté nebo prijaté rozhodnutím jeho správnej rady 7. novembra 2008,

               —

               so zreteľom na stanovisko č. 2/2011 k rozpočtovým pravidlám spoločného podniku Čisté nebo, ktoré vydal Dvor audítorov 8. februára 2011,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0115/2012),

               A.

               keďže spoločný podnik Čisté nebo (ďalej len „spoločný podnik“) bol zriadený v decembri 2007 na obdobie 10 rokov s cieľom urýchliť vývoj, validáciu a demonštráciu čistých technológií pre leteckú dopravu v Únii, aby sa čo najskôr uviedli do praxe;

               B.

               keďže spoločný podnik začal samostatne fungovať v novembri 2009;

               C.

               keďže Dvor audítorov vyhlásil, že získal primeranú istotu o tom, že účtovná závierka spoločného podniku za rozpočtový rok 2010 je spoľahlivá a že príslušné operácie sú zákonné a správne;

               D.

               keďže maximálna výška príspevku Únie na obdobie 10 rokov pre spoločný podnik je 800 000 000 EUR, ktoré sa uhradia z rozpočtu siedmeho rámcového programu pre výskum;

               E.

               keďže za rozpočtový rok 2010 rozpočet spoločného podniku predstavoval 168 553 053 EUR,

      Rozpočtové a finančné hospodárenie

               1.

               konštatuje, že štruktúra a prezentácia rozpočtu spoločného podniku na rok 2010 neboli v súlade s požiadavkami jeho zakladajúceho nariadenia (ES) č. 71/2008, ani s rozpočtovými pravidlami spoločného podniku; na základe informácií od spoločného podniku rozumie, že štruktúra a prezentácia rozpočtu boli v rozpočte na rok 2011 upravené; žiada Dvor audítorov, aby orgán udeľujúci absolutórium uistil, že štruktúra a prezentácia rozpočtu spoločného podniku sú teraz plne v súlade s jeho zakladajúcim nariadením (ES) č. 71/2008 a s jeho rozpočtovými pravidlami;

               2.

               berie na vedomie, že konečný rozpočet spoločného podniku zahŕňal viazané rozpočtové prostriedky vo výške 168 000 000 EUR a platobné rozpočtové prostriedky vo výške 129 000 000 EUR;

               3.

               poukazuje na skutočnosť uvedenú v konečnej ročnej účtovnej závierke spoločného podniku, že zatiaľ čo miera čerpania viazaných rozpočtových prostriedkov bola 96 %, miera čerpania platobných rozpočtových prostriedkov bola len 58 %; so znepokojením konštatuje, že to poukazuje na výrazné oneskorenia v realizácii činností v porovnaní s pôvodným plánom;

               4.

               vyjadruje znepokojenie nad nízkym plnením rozpočtu spoločného podniku za rozpočtový rok 2010 a poľutovanie nad hotovostným zostatkom vo výške 53 000 000 EUR na konci roka, čo predstavuje 41 % dostupných platobných rozpočtových prostriedkov;

      Systémy vnútornej kontroly

               5.

               berie na vedomie informáciu od Dvora audítorov, že spoločný podnik v roku 2010 v plnej miere nezaviedol systémy vnútornej kontroly a finančných informačných systémov a že je potrebné dodatočné úsilie v súvislosti s postupmi predbežnej kontroly uplatňovanými na validáciu žiadostí o preplatenie nákladov; naliehavo žiada spoločný podnik, aby vykonal potrebné opatrenia na dokončenie systémov vnútornej kontroly a finančných informačných systémov;

               6.

               na základe výročnej správy o činnosti za rok 2010 berie na vedomie, že spoločný podnik vytvoril kontrolný zoznam pre integrovaných technologických demonštrátorov s cieľom zlepšiť kvalitu predložených žiadostí o preplatenie nákladov a objasniť potreby týkajúce sa vykazovania niektorých aspektov žiadostí;

               7.

               berie na vedomie, že spoločný podnik zamietol žiadosti o preplatenie nákladov v prípadoch, keď člen alebo pridružený člen nepredložil potrebné audítorské osvedčenie v súlade so zadávacími podmienkami dohôd o grante; na základe konečnej účtovnej závierky konštatuje najmä skutočnosť, že v roku 2010 spoločný podnik schválil náklady deklarované členmi na realizáciu projektov v roku 2008 a 2009 a že posúdenie oprávnenosti niektorých nákladov viedlo k zamietnutiu približne 11 % výdavkov; s uspokojením konštatuje, že spoločný podnik získal späť preplatky vyplatené v rámci predbežného financovania;

               8.

               konštatuje, že Dvor audítorov vyhlásil, že spoločný podnik pri validácii žiadostí o preplatenie nákladov v štyroch prípadoch nezohľadnil výnimky uvedené v audítorských osvedčeniach; žiada preto spoločný podnik, aby pri validácii príslušných žiadostí o preplatenie nákladov riadne zohľadnil výnimky uvedené v audítorských osvedčeniach;

               9.

               na základe výročnej správy o činnosti konštatuje, že spoločný podnik vypracoval stratégiu auditov ex post, ktorá bola prijatá v decembri 2010; vyzýva spoločný podnik, aby informoval orgán udeľujúci absolutórium o úrovni plnenia stratégie a o dosiahnutých výsledkoch; žiada Dvor audítorov, aby okrem toho vyhodnotil túto stratégiu a informoval orgán udeľujúci absolutórium o svojich záveroch;

               10.

               berie na vedomie informáciu z výročnej správy o činnosti, že spoločný podnik spolu so spoločným podnikom Iniciatívy pre inovačné lieky a Spoločným podnikom pre palivové články a vodík vyhlásil postup verejného obstarávania pre služby auditov ex post dodávané externými firmami; konštatuje, že prvé audity ex post sa uskutočnia v druhom štvrťroku 2011 po podpise zmlúv s víťaznými účastníkmi výberového konania;

               11.

               berie na vedomie zistenie Dvora audítorov, že spoločný podnik má úroveň správy a postupov v oblasti IT primeranú svojej veľkosti a poslaniu; zdôrazňuje však, že formalizácia politík a postupov cyklu strategického plánovania a monitorovania v oblasti IT, politík a pravidiel bezpečnosti, riadenia rizík v oblasti IT, plánu na zabezpečenie pokračovania činnosti a plánu obnovy zaostáva; žiada spoločný podnik, aby napravil túto situáciu a poskytol o tom orgánu udeľujúcemu absolutórium aktualizovanú správu;

               12.

               berie na vedomie, že účtovník spoločného podniku potvrdil finančné a účtovné systémy (ABAC a SAP); konštatuje však, že príslušné obchodné procesy neboli potvrdené, najmä pokiaľ ide o systém poskytujúci finančné informácie o validácii žiadostí o preplatenie nákladov; žiada spoločný podnik, aby napravil túto situáciu a poskytol o tom orgánu udeľujúcemu absolutórium aktualizovanú správu;

               13.

               víta skutočnosť, že spoločný podnik prijal komplexný strategický plán vnútorných auditov na obdobie 2010 – 2012; vyjadruje však poľutovanie nad tým, že niektoré kľúčové procesy, akými sú napríklad validácia žiadostí o preplatenie nákladov ex ante a audity ex post, sa podľa plánu začnú uskutočňovať až v roku 2011;

      Výzva na predloženie návrhov a rokovania o projektoch

               14.

               berie na vedomie informáciu spoločného podniku, že v roku 2010 usporiadal päť výberových konaní; poznamenáva, že štatistické údaje týkajúce sa týchto výberových konaní, ktoré sa mali nachádzať v prílohe 6, vo výročnej správe o činnosti chýbajú; naliehavo žiada spoločný podnik, aby ich zverejnil;

               15.

               berie na vedomie informáciu z výročnej správy o činnosti, že spoločný podnik v roku 2010 pozval troch rôznych pozorovateľov na zabezpečenie transparentnosti hodnotiaceho procesu; na základe informácií od spoločného podniku konštatuje, že každý z nich mal plný prístup ku všetkým stupňom hodnotenia a k zasadnutiu o konsenze;

               16.

               vyzýva spoločný podnik, aby informoval orgán udeľujúci absolutórium o verifikačných mechanizmoch, ktoré využíva na zabezpečenie plnej nezávislosti odborníkov a pozorovateľov, a teda na zníženie rizika konfliktu záujmov počas vyhodnocovania ponúk;

               17.

               zdôrazňuje, že spoločný podnik vo svojej výročnej správe o činnosti uviedol, že hodnotiace správy pozorovateľov sú dostupné na jeho internetovej stránke; vyjadruje však poľutovanie, že to tak nie je, a preto vyzýva spoločný podnik, aby tieto správy bezodkladne zverejnil;

      Ochrana práv duševného vlastníctva

               18.

               poukazuje na skutočnosť, že na konci roku 2010 spoločný podnik zatiaľ neukončil vnútorné postupy pre dohľad nad uplatňovaním ustanovení dohôd o konzorciu a dohôd o grante v oblasti ochrany, používania a šírenia výsledkov výskumu;

      Výkonnosť

               19.

               konštatuje, že Komisia vykonala prvé priebežné hodnotenie spoločného podniku na konci roku 2010; berie na vedomie, že v prvom priebežnom hodnotení sa zistili tieto nedostatky:

                           —

                           nahromadenie výrazných oneskorení v porovnaní s pôvodnými plánmi, ktoré boli spôsobené ťažkosťami pri zavádzaní vnútorných postupov a predpisov spoločného podniku, ako aj vytváraním kolektívov,

                           —

                           oneskorenia technického charakteru uvedené v pláne práce „zdola nahor“ v júni 2010,

                           —

                           nedostatok pripravenosti na administratívnej i technickej úrovni pri spúšťaní spoločného podniku;

               20.

               konštatuje, že na základe prvého priebežného hodnotenia bolo vypracovaných 34 odporúčaní pre spoločný podnik a 8 odporúčaní pre jeho správnu radu; žiada spoločný podnik, aby informoval orgán udeľujúci absolutórium o opatreniach, ktoré boli prijaté na základe výsledkov tohto prvého priebežného hodnotenia;

      Vnútorný audit

               21.

               berie na vedomie, že rozpočtové pravidlá spoločného podniku zatiaľ neboli zmenené a doplnené tak, aby zahrnuli ustanovenie o právomocí vnútorného audítora Komisie vo vzťahu k všeobecnému rozpočtu ako celku;

               22.

               konštatuje však, že Komisia a spoločný podnik prijali opatrenia, aby zabezpečili jasné vymedzenie príslušných operačných úloh Útvaru Komisie pre vnútorný audit a funkcie vnútorného auditu spoločného podniku;

      Chýbajúca dohoda o hostiteľskom štáte

               23.

               znova zdôrazňuje, že spoločný podnik by mal urýchlene uzavrieť hostiteľskú dohodu s Belgickom týkajúcu sa kancelárskych priestorov, výsad a imunít a inej podpory, ktorú poskytne Belgicko spoločnému podniku, ako sa stanovuje v jeho zakladajúcom nariadení (ES) č. 71/2008; berie na vedomie odpoveď spoločného podniku, že návrh hostiteľskej dohody bol predložený belgickej vláde na schválenie;

      Horizontálne poznámky týkajúce sa spoločných podnikov

               24.

               zdôrazňuje, že doteraz Komisia zriadila sedem spoločných podnikov podľa článku 187 Zmluvy o fungovaní Európskej únie; konštatuje, že šesť spoločných podnikov (IIL, ARTEMIS, ENIAC, Čisté nebo, FCH a ITER- F4E) pôsobí v oblasti výskumu v rámci GR RTD a GR INFSO Komisie a jeden, ktorého úlohou je vyvíjať nový systém riadenia letovej prevádzky (SESAR), pôsobí v oblasti dopravy a na jeho činnosť dohliada GR MOVE;

               25.

               konštatuje, že celková orientačná výška zdrojov potrebných pre spoločné podniky na obdobie ich existencie predstavuje 21 793 000 000 EUR;

               26.

               konštatuje, že celkový príspevok Únie potrebný pre spoločné podniky na obdobie ich existencie predstavuje 11 489 000 000 EUR;

               27.

               konštatuje, že celkový príspevok Únie do rozpočtu spoločných podnikov na rozpočtový rok 2010 predstavoval 505 000 000 EUR;

               28.

               vyzýva Komisiu, aby orgánu udeľujúcemu absolutórium každoročne poskytla konsolidované informácie o celkovom ročnom financovaní jednotlivých spoločných podnikov zo všeobecného rozpočtu Únie s cieľom zabezpečiť transparentnosť a jasnosť v súvislosti s použitím prostriedkov Únie a obnoviť dôveru európskych daňových poplatníkov;

               29.

               víta iniciatívu spoločného podniku ARTEMIS zahŕňať informácie o sledovaní a revízii prebiehajúcich projektov do svojej výročnej správy o činnosti; domnieva sa, že to je postup, ktorý by mali nasledovať ostatné spoločné podniky;

               30.

               pripomína, že spoločné podniky sú verejno-súkromné partnerstvá a že v dôsledku toho sa verejné a súkromné záujmy prelínajú; zastáva názor, že za týchto okolností nemožno pravdepodobnosť konfliktu záujmov vylúčiť, ale naopak treba ju náležite riešiť; vyzýva preto spoločné podniky, aby orgán udeľujúci absolutórium informovali o verifikačných mechanizmoch, ktoré sú zavedené v ich príslušných štruktúrach s cieľom umožniť náležité riadenie a prevenciu konfliktov záujmov;

               31.

               konštatuje, že so zjavnou výnimkou spoločného podniku pre ITER a rozvoj energie jadrovej syntézy sú spoločné podniky pomerne malými subjektmi a sú geograficky koncentrované; domnieva sa preto, že by mali spájať svoje zdroje, ak to je možné;

               32.

               vyzýva Dvor audítorov, aby orgánu udeľujúcemu absolutórium poskytol informácie nadväzujúce na pripomienky, ktoré vyslovil v prípade každého spoločného podniku v príslušnej správe o overení ročnej účtovnej závierky za rozpočtový rok 2011;

               33.

               vyzýva Dvor audítorov, aby v primeranej lehote poskytol Parlamentu osobitnú správu o pridanej hodnote vytvorenia spoločných podnikov pre efektívne vykonávanie výskumu, technologického rozvoja a demonštračných programov v Únii; ďalej konštatuje, že uvedená správa by mala zahŕňať posúdenie účinnosti zriadenia spoločných podnikov.

      (1)  Ú. v. EÚ C 368, 16.12.2011, s. 8.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 30, 4.2.2008, s. 1.

      (4)  Ú. v. ES L 357, 31.12.2002, s. 72.


title: 2014/682/EÚ: Rozhodnutie Rady z  25. septembra 2014 , ktorým sa vymenúva bulharský náhradník Výboru regiónov

text:
               30.9.2014

               SK

               Úradný vestník Európskej únie

               L 284/47

         ROZHODNUTIE RADY
   z 25. septembra 2014,
   ktorým sa vymenúva bulharský náhradník Výboru regiónov

      (2014/682/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh bulharskej vlády,
   keďže:

               (1)

               Rada 22. decembra 2009 a 18. januára 2010 prijala rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015. Dňa 10. júna 2012 bola rozhodnutím 2012/403/EU (3) vymenovaná za náhradníčku pani Kornelia MARINOVA do 25. januára 2015.

               (2)

               V dôsledku skončenia funkčného obdobia pani Kornelie MARINOVEJ sa uvoľnilo miesto náhradníka Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa za náhradníčku Výboru regiónov vymenúva:

               —

               pani Madlena BOYADZHIEVA, Chair of the Municipal Council of the Municipality of Teteven.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 25. septembra 2014

            Za Radu

            predsedníčka

         F. GUIDI

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.

      (3)  Rozhodnutie Rady z 10. júla 2012, ktorým sa vymenúvajú šiesti bulharskí členovia a ôsmi bulharskí náhradníci Výboru regiónov(Ú. v. EÚ L 188, 18.7.2012, s. 16).


title: 2014/816/EÚ: Rozhodnutie Európskeho parlamentu a Rady z  22. októbra 2014 o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z  2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2014/004 ES/Comunidad Valenciana – kovy zo Španielska)

text:
               20.11.2014

               SK

               Úradný vestník Európskej únie

               L 333/19

         ROZHODNUTIE EURÓPSKEHO PARLAMENTU A RADY
   z 22. októbra 2014
   o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2014/004 ES/Comunidad Valenciana – kovy zo Španielska)

      (2014/816/EÚ)

   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (1), a najmä na jeho článok 15 ods. 4,
   so zreteľom na nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (2), a najmä na jeho článok 12,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (3), a najmä na jej bod 13,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu veľkých štrukturálnych zmien v usporiadaní svetového obchodu v dôsledku globalizácie, pokračovania celosvetovej finančnej a hospodárskej krízy, ktorou sa zaoberá nariadenie Európskeho parlamentu a Rady (ES) č. 546/2009 (4), alebo novej celosvetovej finančnej a hospodárskej krízy, a pomôcť im pri ich opätovnom začleňovaní do trhu práce.

               (2)

               EGF nesmie prekročiť maximálnu ročnú sumu 150 miliónov EUR (v cenách z roku 2011), ako sa stanovuje v článku 12 nariadenia (EÚ, Euratom) č. 1311/2013.

               (3)

               Španielsko predložilo 25. marca 2014 žiadosť o mobilizáciu EGF v súvislosti s prepúšťaním v 142 podnikoch, ktorých činnosť patrí podľa klasifikácie NACE Revision 2 do divízie 25 (Výroba kovových výrobkov okrem strojov a zariadení) a ktoré pôsobia v regióne na úrovni NUTS 2 Comunidad Valenciana (ES52), a túto žiadosť doplnilo o dodatočné informácie podľa článku 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)

               EGF by sa mal preto mobilizovať s cieľom poskytnúť finančný príspevok vo výške 1 019 184 EUR v súvislosti so žiadosťou Španielska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2014 sa mobilizuje Európsky fond na prispôsobenie sa globalizácii s cieľom poskytnúť sumu 1 019 184 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 22. októbra 2014

            Za Európsky parlament

            predseda

         M. SCHULZ

            Za Radu

            predseda

         B. DELLA VEDOVA

      (1)  Ú. v. EÚ L 347, 20.12.2013, s. 855.

      (2)  Ú. v. EÚ L 347, 20.12.2013, s. 884.

      (3)  Ú. v. EÚ C 373, 20.12.2013, s. 1.

      (4)  Ú. v. EÚ L 167, 29.6.2009, s. 26.


title: Rozhodnutie Rady (EÚ) 2016/1001 z 20. júna 2016 o pozícii, ktorá sa má v mene Európskej únie prijať v Rade pre pridruženie EÚ – Stredná Amerika v súvislosti s vysvetlivkami k článku 15 prílohy II k Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej

text:
               22.6.2016

               SK

               Úradný vestník Európskej únie

               L 164/15

         ROZHODNUTIE RADY (EÚ) 2016/1001
   z 20. júna 2016
   o pozícii, ktorá sa má v mene Európskej únie prijať v Rade pre pridruženie EÚ – Stredná Amerika v súvislosti s vysvetlivkami k článku 15 prílohy II k Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1) (ďalej len „dohoda“), bola parafovaná 22. marca 2011 a podpísaná 29. júna 2012. Podľa článku 353 ods. 4 dohody sa časť IV dohody predbežne vykonáva od 1. augusta 2013 medzi Úniou, Nikaraguou, Hondurasom a Panamou, od 1. októbra 2013 medzi týmito stranami a Salvádorom a Kostarikou a od 1. decembra 2013 medzi Úniou, Nikaraguou, Hondurasom, Panamou, Salvádorom a Kostarikou na jednej strane a Guatemalou na strane druhej.

               (2)

               V článku 37 prílohy II k dohode sa stanovuje, že zmluvné strany dohody schvália v rámci Podvýboru pre uľahčenia v rámci colnej oblasti a obchodu a pre pravidlá pôvodu zriadeného v súlade s článkom 123 dohody (ďalej len „podvýbor“) „vysvetlivky“ týkajúce sa výkladu, uplatňovania a správy prílohy II a odporučia ich schválenie Radou pre pridruženie.

               (3)

               Podvýbor zasadal 1. a 2. júna 2015 a dospel k dohode na vysvetlivkách k článku 15 prílohy II k dohode o vypĺňaní a tlači sprievodného osvedčenia EUR.1 (ďalej len „vysvetlivky“).

               (4)

               Keďže sprievodné osvedčenie EUR.1 uvedené v dodatku 3 k prílohe II k dohode je len vzor, v tlačivách, ktoré vytlačia jednotlivé orgány, sa môžu vyskytovať malé rozdiely. S cieľom zabezpečiť, aby takéto rozdiely nespôsobovali ťažkosti v súvislosti s prijímaním sprievodných osvedčení EUR.1, a s cieľom zabezpečiť harmonizovaný výklad príslušnými verejnými orgánmi zmluvných strán by sa malo pre požadovaný obsah a tlač sprievodného osvedčenia EUR.1 poskytnúť usmernenie. Pozícia, ktorá sa má v mene Únie prijať v Rade pre pridruženie, by mala vychádzať z pripojeného návrhu rozhodnutia,

         PRIJALA TOTO ROZHODNUTIE:
   Článok 1
   1.   Pozícia, ktorá sa má v mene Únie prijať v Rade pre pridruženie v súvislosti s vysvetlivkami k článku 15 prílohy II k dohode o sprievodných osvedčeniach EUR.1, vychádza z návrhu rozhodnutia Rady pre pridruženie pripojeného k tomuto rozhodnutiu.
   2.   Menšie technické opravy v návrhu rozhodnutia Rady pre pridruženie môžu zástupcovia Únie v Rade pre pridruženie dohodnúť bez ďalšieho rozhodnutia Rady.
   Článok 2
   Rozhodnutie Rady pre pridruženie sa uverejní v Úradnom vestníku Európskej únie.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 20. júna 2016

            Za Radu

            predsedníčka

         F. MOGHERINI

      (1)  Ú. v. EÚ L 346, 15.12.2012, s. 3.

      NÁVRH
      ROZHODNUTIE RADY PRE PRIDRUŽENIE EÚ – STREDNÁ AMERIKA č. XX/2016
      z,
      ktorým sa zavádzajú vysvetlivky k článku 15 prílohy II (týkajúcej sa vymedzenia pojmu „pôvodné výrobky“ a metód administratívnej spolupráce) k dohode, pokiaľ ide o sprievodné osvedčenie EUR.1
      RADA PRE PRIDRUŽENIE EÚ – STREDNÁ AMERIKA,
      so zreteľom na Dohodu, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (ďalej len „dohoda“), a najmä na článok 37 prílohy II k uvedenej dohode,
      keďže:

                  (1)

                  Príloha II k dohode sa týka vymedzenia pojmu „pôvodné výrobky“ a metód administratívnej spolupráce.

                  (2)

                  V súlade s článkom 37 prílohy II k dohode sa zmluvné strany dohodnú na vysvetlivkách týkajúcich sa výkladu, uplatňovania a správy prílohy II v rámci Podvýboru pre uľahčenia v rámci colnej oblasti a obchodu a pre pravidlá pôvodu a odporučia ich schválenie Radou pre pridruženie.

                  (3)

                  Keďže sprievodné osvedčenie EUR.1 uvedené v dodatku 3 k prílohe II k dohode je len vzor, v tlačivách vytlačených jednotlivými orgánmi sa môžu vyskytovať malé rozdiely. Malo by sa objasniť, že takéto rozdiely by nemali mať za následok zamietnutie osvedčení.

                  (4)

                  Navyše v snahe zabezpečiť, aby takéto malé rozdiely nespôsobovali ťažkosti v súvislosti s prijímaním sprievodných osvedčení EUR.1, a s cieľom zabezpečiť harmonizovaný výklad príslušnými verejnými orgánmi zmluvných strán by sa malo poskytnúť usmernenie pre požadovaný obsah sprievodného osvedčenia EUR.1,

            PRIJALA TOTO ROZHODNUTIE:
      Jediný článok
      Týmto sa schvaľujú vysvetlivky týkajúce sa sprievodného osvedčenia EUR.1 k prílohe II (týkajúcej sa vymedzenia pojmu „pôvodné výrobky“ a metód administratívnej spolupráce) k dohode uvedené v prílohe k tomuto rozhodnutiu.
      Toto rozhodnutie nadobúda účinnosť dňom nasledujúcim po jeho prijatí.

         V …

               Za Radu pre pridruženie

               Za zmluvnú stranu Stredná Amerika

               Za zmluvnú stranu EÚ

      PRÍLOHA

         VYSVETLIVKY

         Článok 15 – Sprievodné osvedčenie EUR.1: tlačivá a pokyny pre vypĺňanie

         Poradové číslo EUR.1

      Sprievodné osvedčenie EUR.1 musí mať poradové číslo, aby sa uľahčila identifikácia. Poradové číslo obvykle tvoria písmeno(-á) a čísla.

         Tlačivá sprievodného osvedčenia EUR.1

      Sprievodné osvedčenie EUR.l, ktorého znenie sa líši v závislosti od vydávajúceho príslušného verejného orgánu od vzoru uvedeného v dodatku 3 (Vzory sprievodného osvedčenia EUR.l a žiadosti o sprievodné osvedčenie EUR.l) k prílohe II (týkajúcej sa vymedzenia pojmu „pôvodné výrobky“ a metód administratívnej spolupráce) k dohode, je možné akceptovať ako dôkaz o pôvode, ak:

                  a)

                  sa obmenami nemenia informácie požadované v jednotlivých kolónkach a

                  b)

                  príslušné verejné orgány zmluvných strán si navzájom poskytli obmenený vzor osvedčenia prostredníctvom Európskej komisie a informovali koordinátorov pre časť IV tejto dohody.

         Kolónka 1: Vývozca

      Uvedú sa úplné údaje o vývozcovi tovaru (meno/názov, úplná súčasná adresa a krajina, kde má vývoz pôvod).

         Kolónka 2: Osvedčenie pre preferenčný obchod medzi

      Na tento účel uveďte:
      Stredná Amerika, Európska únia alebo EÚ (1), Ceuta, Melilla, Andorra alebo AD, San Maríno alebo SM.

         Kolónka 3: Príjemca

      Vyplnenie tejto kolónky je nepovinné. Ak sa kolónka vypĺňa, musia sa uviesť údaje o príjemcovi: meno/názov, úplná súčasná adresa a krajina určenia tovaru.

         Kolónka 4: Krajina, skupina krajín alebo územie, kde sa tieto výrobky považujú za pôvodné

      Uveďte krajinu, skupinu krajín alebo územie, kde má tovar pôvod:
      Stredná Amerika, Európska únia alebo EÚ (1), Ceuta, Melilla, Andorra alebo AD, San Maríno alebo SM.

         Kolónka 5: Krajina, skupina krajín alebo územie miesta určenia

      Uveďte krajinu, skupinu krajín alebo územie dovážajúcej zmluvnej strany, kam sa majú výrobky dodať:
      Stredná Amerika, Európska únia alebo EÚ (1), Ceuta, Melilla, Andorra alebo AD, San Maríno alebo SM.

         Kolónka 6: Podrobnosti o doprave

      Vyplnenie tejto kolónky je nepovinné. Ak sa táto kolónka vypĺňa, majú sa uviesť dopravné prostriedky a čísla leteckého nákladného listu alebo nákladného listu spolu s názvami príslušných dopravných spoločností.

         Kolónka 7: Poznámky

      Táto kolónka by sa mala vyplniť:

                  1.

                  V prípade osvedčenia vydaného po vývoze tovaru podľa článku 16 prílohy II k dohode sa v tejto kolónke uvedie v jednom z jazykov stanovených v dohode: „VYDANÉ DODATOČNE“. Okrem toho v prípade stanovenom v článku 16 ods. 1 písm. b) prílohy II sa v tejto kolónke uvedie číslo sprievodného osvedčenia EUR.1, ktoré nebolo pri dovoze prijaté z technických dôvodov: „EUR.1 č. …“.

                  2.

                  V prípade vydania duplikátu osvedčenia podľa článku 17 prílohy II sa v tejto kolónke musí uviesť v jednom z jazykov stanovených v dohode: „DUPLIKÁT“ a dátum vydania pôvodného sprievodného osvedčenia EUR.1.

                  3.

                  V prípade kumulácie pôvodu s Bolíviou, Kolumbiou, Ekvádorom, Peru alebo Venezuelou sa v tejto kolónke musí uviesť: „kumulácia s (názov krajiny)“ v súlade s článkom 3 prílohy II.

                  4.

                  V prípade výrobku, na ktorý sa vzťahuje pravidlo pôvodu, ktorý podlieha kvótam, sa v tejto kolónke musí uviesť tento údaj: „Pôvodný výrobok v súlade s dodatkom 2A k prílohe II (týkajúcej sa vymedzenia pojmu „pôvodné výrobky“ a metód administratívnej spolupráce)“.

                  5.

                  V iných prípadoch, ktoré možno považovať za užitočné na objasnenie informácií v sprievodnom osvedčení EUR. 1.

         Kolónka 8: Číslo položky; označenia a čísla; počet a druh balení; opis tovaru

      Uveďte opis tovaru v súlade s opisom uvedeným na faktúre (poradové číslo alebo číslo položky; označenia a čísla; počet a druh balení – paliet, škatúľ, vreciek, kotúčov, kadí, vriec atď.). Všeobecný opis tovaru sa môže poskytnúť, pokiaľ sa týka konkrétneho opisu na faktúre a existuje jednoznačné prepojenie medzi dovozným dokladom a sprievodným osvedčením EUR.l. V tomto prípade sa v tejto kolónke uvedie číslo faktúry. V každom prípade by sa malo uviesť nomenklatúrne zatriedenie aspoň na úrovni položky (štvormiestny číselný znak) podľa harmonizovaného systému.
      Ak tovar nie je balený, uveďte počet výrobkov alebo prípadne stav „voľne ložené“.
      Pred opisom tovaru sa musí bez zanechania prázdnych riadkov alebo medzier uviesť poradové číslo alebo číslo položky, pričom medzi výrobkami uvedenými v osvedčení by nemali byť žiadne medzery. Ak kolónka nie je úplne vyplnená, pod posledným riadkom opisu sa musí urobiť vodorovná čiara a nevyplnený priestor sa musí prečiarknuť tak, aby nebolo možné dodatočne nič doplniť.

         Kolónka 9: Hrubá hmotnosť (kg) alebo iná jednotka (litre, m3 atď.)

      Uveďte hrubú hmotnosť (kg) alebo údaj o množstve v inej mernej jednotke (litre, m3 atď.) každého tovaru uvedeného v kolónke 8 alebo samostatne pre každú položku (položku HS).

         Kolónka 10: Faktúry

      Vyplnenie tejto kolónky je nepovinné. Ak sa táto kolónka vypĺňa, uveďte dátum a číslo(-a) faktúry.

         Kolónka 11: Potvrdenie colným orgánom alebo príslušným verejným orgánom

      Táto kolónka je vyhradená pre príslušné verejné alebo colné orgány, podľa toho, čo je v jednotlivej krajine, ktorá vydáva osvedčenie, vhodné.

         Kolónka 12: Vyhlásenie vývozcu

      Táto kolónka je vyhradená pre vývozcu alebo jeho splnomocneného zástupcu. Musí sa v nej zaznamenať miesto a dátum vystavenia osvedčenia a musí byť podpísaná vývozcom alebo jeho splnomocneným zástupcom.
      Vývozca alebo jeho splnomocnený zástupca môžu osvedčenie EUR.1 podpísať fyzicky alebo im zmluvná strana môže umožniť podpísať ho elektronicky.

         Kolónka 13: Žiadosť o overenie a kolónka 14: Výsledok overenia:

      Tieto kolónky sú určené výhradne pre colný orgán alebo prípadne príslušný verejný orgán v každej krajine, na účely overenia.

         (1)  Pozri „prílohu k sprievodnému osvedčeniu EUR.l – pokyny pre vypĺňanie“.

      PRÍLOHA K SPRIEVODNÉMU OSVEDČENIU EUR.L – POKYNY PRE VYPĹŇANIE

         VÝRAZY ODKAZUJÚCE JEDNOZNAČNE NA ÚNIU

                  Jazyk

                  EÚ

                  Európska únia (EÚ)

                  BG

                  EC

                  Европейски съюз (ЕС)

                  CS

                  EU

                  Evropská unie

                  DA

                  EU

                  Den Europæiske Union

                  DE

                  EU

                  Europäische Union

                  EL

                  EE

                  Ευρωπαϊκή Ένωση

                  EN

                  EU

                  European Union

                  ES

                  UE

                  Unión Europea

                  ET

                  EL

                  Euroopa Liit

                  FI

                  EU

                  Euroopan unioni

                  FR

                  UE

                  Union européenne

                  HR

                  EU

                  Europska unija

                  HU

                  EU

                  Európai Unió

                  IT

                  UE

                  Unione europea

                  LT

                  ES

                  Europos Sąjunga

                  LV

                  ES

                  Eiropas Savienība

                  MT

                  UE

                  Unjoni Ewropea

                  NL

                  EU

                  Europese Unie

                  PL

                  UE

                  Unia Europejska

                  PT

                  UE

                  União Europeia

                  RO

                  UE

                  Uniunea Europeană

                  SK

                  EÚ

                  Európska únia

                  SL

                  EU

                  Evropska unija

                  SV

                  EU

                  Europeiska unionen